(1608) der Maent September , is so ontrent op een half ure naer by Schevelinghen in Hollandt by den Haghe , alwaer ick hem op den 21 .daer naer ghesien hebbe , ligghende met den buyck naer de strande , ende met den rugghe naer der zee zijnde meer als half verrot , sulcx dat hem de graten inde lendenen ontbloot waren , den buyck half wtghevallen , de huyt lach achter af gestroopt over den steert als een vuyle vodde ofte onnutte sleter , de tonghe ooc half rot stack hem heel verachtlijck wt der kelen als van eenen dooden hont , het onderste kinnebacken , daer in hem de tanden ghestaen hadde , was heel bloot van Vleesch oft Vis , ende de tanden altemael wtghevallen , naer de maniere , soo den Leser ten naesten by de voorghestelde Figure daer van sien mach , ende was onnuttelijc bemost , bewassen , ende vuyl stinckende , datmen mocht vryelijck oordeelen , dat hy in eenich daghen ( te voren ) niet en zy ghestorven , hy was lanck ontrent 20 .voeten , de dickte was onbequaem te meten .